e-mail: jarmila.jancova@belusa.sk
Telefón : 042/2853 510 
Referent: Jarmila Jancová
Prihlásenie k trvalému pobytu 
Ak občan má na území Slovenskej republiky evidovaný trvalý pobyt, predkladá ohlasovni pri hlásení pobytu platný občiansky preukaz; ak občiansky preukaz nemá (skončila platnosť, stratený, odcudzený), občan predkladá pri hlásení pobytu ohlasovni „Potvrdenie o občianskom preukaze". 
Ak občan nemá na území Slovenskej republiky .evidovaný trvalý pobyt, predkladá pri hlásení pobytu ohlasovni platný cestovný doklad Slovenskej republiky; ak cestovný doklad nemá (skončila platnosť alebo nie je vydaný), občan predkladá ohlasovni osvedčenie o štátnom občianstve Slovenskej republiky. 
Občan pri hlásení pobytu predkladá písomné potvrdenie o súhlase s prihlásením občana na pobyt s osvedčeným podpisom vlastníka alebo všetkých spoluvlastníkov budovy. Toto potvrdenie sa nevyžaduje, ak ide o prihlásenie vlastníka alebo spoluvlastníka, alebo ak ide o prihlásenie občana, ktorý má zriadené vecné bremeno doživotného užívania nehnuteľnosti, alebo ak ide o prihlásenie manžela alebo nezaopatreného dieťaťa vlastníka alebo spoluvlastníka, alebo ak vlastník alebo všetci spoluvlastníci prejavia súhlas s prihlásením občana svojim podpisom osobne 
	pred zamestnancom. 

Postup ohlasovne pobytu pri hlásení pobytu maloletých detí 
Zákonný zástupca, opatrovník alebo vedúci príslušného zariadenia sociálnych služieb predkladá ohlasovni pobytu pri hlásení pobytu maloletého dieťaťa do 18 rokov jeho rodný list vydaný orgánmi Slovenskej republiky. 
Za novonarodené dieťa na území Slovenskej republiky ohlasovňa pobytu podľa trvalého pobytu matky v čase jeho narodenia obdrží z matričného úradu „Oznámenie o narodení", na základe ktorého ohlasovňa vyplní pre dieťa „Prihlasovací lístok na trvalý pobyt"; dňom prihlásenia dieťaťa na trvalý pobyt je deň jeho narodenia a miestom jeho trvalého pobytu je miesto trvalého pobytu jeho matky. Prihlásenie novonarodeného dieťaťa na trvalý pobyt podľa matky vyplýva zo zákona, nie je prejavom vôle zákonného zástupcu (neskúma sa vlastníctvo nehnuteľnosti, ani udeľovanie súhlasu) a z uvedeného dôvodu nemusí byť „Prihlasovací lístok na trvalý pobyt" novonarodeného dieťaťa podpísaný zákonným zástupcom. 
Za novonarodené dieťa mimo územia Slovenskej republiky predkladá zákonný zástupca rodný list, ktorý vydáva Ministerstvo vnútra SR, Osobitná matrika. Začiatkom trvalého pobytu je deň jeho prihlásenia v ohlasovni jedným zo zákonných zástupcov. 

Prechodný pobyt 	
Občan hlási prechodný pobyt na území Slovenskej republiky ohlasovni pobytu v mieste, kde sa bude dočasne zdržiavať viac ako 90 dní. Ostatné právne predpisy platia, ako v prípade hlásenia k trvalému pobytu. V súčasnosti je možné prihlásiť k prechodnému pobytu na dobu vybranú podľa potrieb a požiadaviek občana. 

Zrušenie trvalého pobytu 
       Ohlasovňa záznam o trvalom pobyte občana zruší, ak prihlásenie bolo vykonané na základe nepravdivých alebo nesprávne uvedených skutočností, alebo na základe neplatného, falšovaného, vedome pozmeneného alebo cudzieho dokladu, alebo na návrh občana oprávneného užívať budovu alebo jej časť na základe právoplatného súdneho rozhodnutia o obmedzení alebo zrušení užívacieho práva, alebo na návrh vlastníka alebo všetkých spoluvlastníkov budovy alebo jej časti občanovi, ktorý nemá k budove alebo jej časti žiadne užívacie právo (návrh nemožno podať voči vlastníkovi, spoluvlastníkovi, manželovi alebo nezaopatrenému dieťaťu vlastníka alebo spoluvlastníka), alebo ak budova zanikla. Vo všetkých uvedených prípadoch, ak dôjde k zrušeniu trvalého pobytu, je miestom nového trvalého pobytu občana obec, na ktorej území bol občanovi trvalý pobyt zrušený. Túto skutočnosť ohlasovňa oznámi občanovi vyvesením oznámenia na úradnej tabuli v obci po dobu 15 dní. 
Potvrdenie o pobyte - poplatky 
       Potvrdenie o pobyte ohlasovňa vydáva občanovi na požiadanie, za vydanie potvrdenia o pobyte sa vyberá správny poplatok podľa položky 8 prílohy zákona NR SR č. 145/1995 Z. z. o správnych poplatkoch v znení neskorších predpisov v sume 7,- EUR.